陆容
夜声
微醺醒中夜，独寤当逆旅。
心清听思聪，声动臆可举。
轻噫疑林飚，斜侵觉窗雨。
琤琮僧塔铃，幽轧邻家杼。
柝击暄逻儿，剪掷铿缝女。
隆隆暝行车，橐橐宿舂杵。
鼾睡人已酣，娇啼儿欲乳。
悲酸或孤嫠，咳咯将病妪。
布裂僮褫衾，釜泣奴窃煮。
梁泥落栖燕，橐果啮饥鼠。
拂树乌惊移，含刍马喷咀。
火煎兰檠膏，槽涓玉缸醑。
腹枴雷殷春，耳眩蝉吟暑。
宫壶沉此时，巫鼓来何许。
趋朝传鸣驺，话旧接偶语。
百虫薨然飞，灵鸡振其羽。
众音等天籁，真韵谢律吕。
赋愧拟欧阳，聊以诗自叙。